Diari Oficial de la Generalitat Valenciana


Sumari del DOGV 6883, del 17-10-2012 (2012/9270)

Informació pública del conveni entre l'Ajuntament d'Alacant (Pla Zonal XVI) i el Consorci de Residus del Pla Zonal (zones X, XI i XII) Àrea de Gestió 2, per al tractament i eliminació de residus domèstics en la planta de tractament de residus d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6883

Data del DOGV
:   17-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9270


Data del document
:   04-10-2012

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant

Informació pública del conveni entre l'Ajuntament d'Alacant (Pla Zonal XVI) i el Consorci de Residus del Pla Zonal (zones X, XI i XII) Àrea de Gestió 2, per al tractament i eliminació de residus domèstics en la planta de tractament de residus d'Alacant. [2012/9270]  
L'Ajuntament d'Alacant i el Consorci de Residus del Pla Zonal de les zones X, XI i XII, Àrea de Gestió 2, amb data 4 d'octubre de 2012, han subscrit un conveni per al tractament i eliminació de residus domèstics en la planta de tractament de residus d'Alacant, per la qual cosa, en compliment del que disposa l'article 111.3 de la Llei 8/2010, de 23 de juny, de la Generalitat, de Règim Local de la Comunitat València, és procedent la publicació en el Diari Oficial de la Comunitat Valenciana d'este conveni, que figura com a annex al present edicte.  
  
Cosa que es fa pública perquè en prengueu coneixement i als efectes oportuns.  
  
Alacant, 4 d'octubre de 2012.- El vicesecretari: Germán Pascual Ruiz-Valdepeñas. El regidor delegat d'Atenció Urbana: Andrés Llorens Fuster.  
  
  
Conveni entre l'Ajuntament d'Alacant (Pla Zonal XVI) i el Consorci de Residus del Pla Zonal (zones X, XI i XII) Àrea de Gestió 2, per al tractament i eliminació de residus domèstics en la planta de tractament de residus d'Alacant.   
  
Reunits  
D'una banda, Andrés Llorens Fuster, vicealcalde de l'Ajuntament d'Alacant i regidor delegat d'Atenció Urbana.  
D'altra banda, Vicente Parra Sisternes, president del Consorci de Residus del Pla Zonal de les zones X, XI i XII, Àrea de Gestió 2.  
Ambdós parts, degudament assistides pel vicesecretari de l'Ajuntament d'Alacant, Germán Pascual Ruiz-Valdepeñas, tenint com a objectiu la concreció d'una fórmula legal i tècnica que definisca i dinamitze el tractament i eliminació de residus domèstics del Pla Zonal X, XI i XII, Àrea de Gestió 2, en la planta de tractament de residus d'Alacant, es reconeixen mútuament capacitat legal per a la firma del present conveni   
  
Exposen  
El Ple de l'Ajuntament d'Alacant, el dia 31 de maig de 2012, va acordar deixar en suspens la negativa que este va acordar en data 29 de juny de 2010 i que prohibia abocar residus procedents d'altres plans zonals distints del Pla Zonal de la Zona XVI, per la qual cosa a partir de la indicada data es poden rebre en la planta de tractament de residus d'Alacant abocaments procedents d'altres plans zonals.  
Mitjançant este conveni, es regulen les condicions en què es permet l'entrada de residus domèstics a la planta de residus d'Alacant, per al seu tractament, provinent del Consorci de Residus del Pla Zonal de les zones X, XI i XII Àrea de Gestió 2, tot això amb la finalitat de resoldre les dificultats que el dit consorci té per a un correcte i sostenible tractament de residus domèstics, emparat en els principis de solidaritat, subsidiaritat, responsabilitat compartida, concertació i col·laboració de tots els agents, administració autonòmica, corporacions locals, empreses públiques i privades i ciutadans, per a afrontar els reptes que plantegen la producció i gestió dels residus, d'acord amb el Pla Integral de Residus de la Comunitat Valenciana.   
  
  
Clàusules  
  
Primera. Objecte   
L'objecte principal del present conveni és regular les condicions per al tractament i eliminació dels residus domèstics del Pla Zonal X, XI i XII, Àrea de Gestió 2, en les instal·lacions municipals de l'Ajuntament d'Alacant de tractament i eliminació de residus domèstics (Cetralicante).  
Per a este fi, els operadors actuals encarregats són la mercantil Ingeniería Urbana, SA (Inusa) amb CIF G01553243, que és l'actual concessionària del tractament de residus de l'Ajuntament d'Alacant i la mercantil Valoración y Tratamiento de Residuos Urbanos, SA (Vytrusa), amb CIF P70706421, concessionari del Consorci del Pla Zonal X, XI i XII, Àrea de Gestió 2.   
En l'àmbit d'este conveni les mercantils Inusa i Vytrusa operen com a agents.  
  
Segona. Quota a satisfer pel Consorci de Residus del Pla Zonal de les zones X, XI I XII, Àrea de Gestió 2, a través de la seua concessionària i revisió de la quota.  
1. La quota d'eliminació i tractament de residus domèstics es determina en la quantitat de quaranta-nou euros amb onze cèntims (49,11 €) per tona, IVA no inclòs.   
2. En el període comprés entre l'1 de juliol i el 30 de setembre de 2012 o, en el període de vigència de l'actual concessionària (Inusa) de l'Ajuntament d'Alacant, de la gestió de residus, la quota anterior es desglossarà en dos factures que haurà d'abonar-se de la manera següent:  
  
- La mercantil concessionària de la valoració i tractament de residus urbans del Consorci de Residus del Pla Zonal de les zones X, XI i XII, Àrea de Gestió 2, abonarà la quota de trenta-un euros amb onze cèntims (31,11 €) per tona, IVA no inclòs, a la concessionària de l'Ajuntament d'Alacant, i haurà d'ingressar en les arques municipals de l'Ajuntament d'Alacant la quota de díhuit euros amb zero cèntims (18,00 €) per tona, IVA no inclòs.  
3. Des de l'1 d'octubre de 2012 o des de la vigència del nou contracte de gestió de residus de l'Ajuntament d'Alacant, la mercantil concessionària de la valoració i tractament de residus urbans del Consorci de Residus del Pla Zonal de les zones X, XI i XII, Àrea de Gestió, abonarà al nou concessionari de la gestió de residus de l'Ajuntament d'Alacant la quota total de quaranta-nou euros amb onze cèntims (49,11 €) per tona, IVA no inclòs.  
4. La quota d'eliminació i tractament de residus domèstics, anteriorment establida, es revisarà anualment vençuda la data de 30 de juny de cada any del present conveni i des del segon any de vigència d'este, d'acord amb l'índex de preus al consum anual (IPC) de l'any natural transcorregut fins a la data de 30 de juny.  
  
Tercera. Altres obligacions de les parts  
1 L'Ajuntament d'Alacant permetrà l'entrada de residus domèstics provinents del Consorci del Pla Zonal de les zones X, XI i XII, Àrea de Gestió 2 i tractarà com a màxim una mitjana de 140.000 tones per any, que resulten en una mitjana d'11.700 tones per mes o 380 tones diàries.  
2 El Consorci de Residus del Pla Zonal de les zones X, XI i XII, Àrea de Gestió 2, a través de la seua concessionària, assumeix les obligacions següents:   
a) Facilitar tota la informació que li sol·licite l'Ajuntament d'Alacant sobre els residus domèstics dels plans zonals afectats.  
b) Seguir les indicacions d'entrega que li siguen dictades des de Cetralicante.  
c) Efectuar les modificacions en la gestió del tractament dels residus domèstics que, si és el cas, assenyale, a criteri motivat, l'Ajuntament d'Alacant.  
  
Quarta. Forma de pagament  
1. Durant el període en què el conveni se situa dins de l'actual adjudicació de l'Ajuntament d'Alacant amb Inusa, la formalització de la clàusula segona es realitzarà de la manera següent:  
L'Ajuntament d'Alacant repercutirà la quota de díhuit euros amb zero cèntims (18,00 €) per tona, IVA no inclòs a la concessionària del servici del Consorci X, XI i XII, Àrea de Gestió 2, Vytrusa, mitjançant factura de caràcter mensual.  
L'Ajuntament d'Alacant, a través del seu concessionari Inusa, repercutirà la quota de trenta-un euros amb onze cèntims (31,11 €) per tona, IVA no inclòs, a la concessionària del servici del Consorci X, XI i XII, Àrea de Gestió 2, Vytrusa, mitjançant factura de caràcter mensual.  
  
2. A partir de l'adjudicació de la nova concessió del contracte de neteja viària, recollida de residus domèstics, i tractament, valoració i eliminació de residus domèstics o no perillosos, l'Ajuntament d'Alacant, a través del concessionari que resulte adjudicatari d'este repercutirà la quota total de quaranta-nou euros amb onze cèntims (49,11 €) per tona, IVA no inclòs, a la concessionària del servici del Consorci X, XI i XII, Àrea de Gestió 2, Vytrusa, mitjançant factura de caràcter mensual.   
  
  
Quinta. Entrada en vigor i duració  
El present conveni entrarà en vigor des de la data en què es firme i produirà els seus efectes amb data 1 de juliol de 2012.  
La duració del present conveni serà la mateixa que la del període transitori d'actuació del Pla Zonal X, XI i XII, Àrea de Gestió 2 i fins que no puguen entrar i tractar els residus domèstics del citat Pla Zonal en la futura planta de Llanera de Ranes.  
  
Sexta. Comissió mixta permanent   
Ambdós entitats locals es comprometen en el termini de sis mesos a la creació d'una comissió mixta permanent, integrada per representants de les dos parts firmants, que es reuniran, almenys una vegada a l'any i la funció de la qual serà la de realitzar el seguiment de les actuacions de coordinació que ja estigueren en marxa, així com la de projectar futures col·laboracions que sorgisquen per les necessitats.   
  
Sèptima. Naturalesa i règim jurídic  
El present conveni té naturalesa administrativa i està exclòs de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, en virtut del que establix l'article 4.1.c.  
  
  
Octava. Resolució del conveni  
El present conveni es resoldrà a l'expiració del termini d'este i per mutu acord de les parts.   
  
Novena. Resolució de controvèrsies   
Donada la naturalesa administrativa del present conveni l'orde jurisdiccional contenciós administratiu serà el competent per a resoldre les qüestions litigioses que pogueren suscitar-se i ambdós parts acorden sotmetre's a la tutela dels jutjats i tribunals d'Alacant.  
I en prova de conformitat amb tot el que antecedeix, les parts decideixen subscriure el present conveni, en quatre exemplars originals igualment vàlids, en el lloc i dates que s'han indicat.  
  
Alacant, 4 d'octubre de 2012.- El president del Consorci de Residus del Pla Zonal de les zones X, XI i XII, Àrea de Gestió 2: Vicente Parra Sisternes. El vicealcalde i regidor delegat d'Atenció Urbana: Andrés Llorens Fuster. El vicesecretari: Germán Pascual Ruiz-Valdepeñas.